amanoisuno/poet huggingface dataset:
入投龍洞 鄒登龍
行入投龍洞，青青見竹竿。暮雲生道樹，夜月滿仙壇。枯蘚沿崖古，長松繞澗寒。三生清浄福，獨此愧黄冠。
上慧力寺 鄒登龍
今代空王宅，前朝處士家。牛車回象藏，鹿苑發龍華。松密風生樹，江空月在沙。闍黎飯鐘後，邀我試新茶。
寄蒼山曾子實 鄒登龍
東湖從此別，嘉會邈無期。望遠音書阻，思君歲月馳。春雲山隔斷，秋雨鴈歸遲。欲見崆峒使，梅花寄一枝。
幽事 鄒登龍
閑携小斧刪梅樹，自縛枯藤補菊籬。燒柏子香讀周易，滴荷花露寫唐詩。
遊仰山寺 鄒登龍
施地開金剎，神因結佛緣。怪松盤獺徑，古木護龍淵。雲裹春山亂，禽啼夜月圓。路遥歸不得，好借上方眠。
宮詞 鄒登龍
內人倚遍玉樓東，曉色開雲臘雪融。羯鼓一聲花盡拆，三郎自喚作天公。
梅花 鄒登龍
約臂金寒拓綺疏，搔頭玉重壓香酥。含章簷下新妝額，試啟菱花得似無。
送表兄趙奏院赴南外知宗 鄒登龍
御屏往往題名字，朝路彬彬藹薦書。天許留中監邸奏，日求補外得堂除。暫煩龍種司瑶籍，行立鴛班侍玉輿。丙枕或思前夜席，庚郵寧肯後鋒車。
王氏山居 鄒登龍
聞道山居好，林深遠俗情。茶煙熏壁暗，蘿月射窗明。學稼修禾譜，栽花識藥名。無人覺幽隠，爲有讀書聲。
送雲巢曾校勘赴召 鄒登龍
高卧雲巢久，雲生處士衣。忽聞頒詔札，催入侍經幃。朝野名雖盛，山林志莫違。好歸清澗隠，富貴有危機。
水亭 鄒登龍
闌檻玲瓏直又橫，半臨池水着新亭。擬招鷺宿栽添葦，怕礙魚行掠去萍。五月藕花千樣錦，四時山色一般青。有閑來此尋幽賞，莫看人間淡墨屏。
趙承遠雲扃 鄒登龍
聞道幽居好，棲雲結數椽。庭深關竹雨，衣潤染茶煙。嵐氣生朝壁，湍聲入夜絃。半生飛動意，未得痼林泉。
嘲禿筆 周獻甫
中書君己不中書，椎鈍無心費指呼。別有管城堪任使，從教駡作筆頭奴。
齋扉 周獻甫
暫別齋扉數日餘，重來整頓案頭書。硯池乾恐蚍蜉入，筆管閑容果臝居。葉長密留梅實少，笋生多補竹莖疏。匆匆未暇供吟課，鶑送清聲一起予。
羃窗 周獻甫
薄紙新糊就，翛然一室清。有風寒不到，無月夜能明。暫隔前山色，時敲落葉聲。凍蠅可憎汝，鑽撲漫營營。
鄒震父遷居界步 周獻甫
買得林廬在水西，眼前幽事總相宜。溪山處分鶑看管，梅竹添差鶴護持。旋理小園增野趣，先留隙地作樓基。却來界步晴嵐底，收拾湄湘八景詩。
吟軒 周獻甫
何以號吟軒，疎窗矮屋椽。紙抄唐絕句，壁寫宋詩篇。閑或支頤坐，慵來枕肘眠。讀他三兩意，心下自欣然。
送石深之歸沃洲 謝耘
嬾踏紅塵地，結廬巖壑間。酒催清夜別，身伴白雲還。賀老湖邊月，支公屋外山。沃洲吟不盡，天與老翁閑。
句 謝耘
路深容馬窄，樓小插花多。
遊涪溪  其一 程以謙
憶昔經行三十秋，重來創見古東樓。涪溪天造渾無恙，鐵鎖雲橫欲斷流。兩客後來誰更重，一樽今日意慵浮。懷人萬古高山仰，賸喜夤緣得再遊。
遊涪溪  其二 程以謙
重憶□都擾擾時，自憐解事作癡兒。風聲鶴唳從渠駭，斗折蛇行笑我危。地險向來誇峻國，天誅□許恃滇池。氈裘未省相知否，更欲憑君一問之。
汨羅廟 許晟大
白鶴真人朝玉京，故留僊屬鎮山精。時人却道投潭死，不得其平所以鳴。
臨終偈 釋普濟
記得黄梅與我時，忽然天氣報君知。逆行順化無交涉，撒手毗盧頂上歸。
臨終偈 釋文雅
薩埵裝嚴已現成，老僧恰合去遊循。有人問着西來意，天上無僧地絕塵。
題濮村 李遇
乞與東風十日晴，放教杖屨步雲輕。客閑到處俱詩往，春色濃時載酒行。別去江山如識面，重來花鳥更關情。一官休羨無氈冷，官冷元來愈覺清。
詠西湖江湖偉觀樓 李遇
舉目看來皆畫屏，只因欄檻接蒼冥。江湖二水一船白，吳越兩山相對青。雲北雲南何處沒，潮生潮落幾時停。西偏不被斜陽礙，直見家山與洞庭。
登騎石山  其一 黄汝嘉
江城樓閣闢嵯峨，如此隨風燕雀何。古木望中松柏少，好花開處杏桃多。徐殷舊宅僧爲主，褚氏閒亭鶴占坡。花落花開今古事，青山無語野樵歌。
登騎石山  其二 黄汝嘉
一亭平倚此山巔，展盡郊原極目天。高下樓臺微带雨，參差樹木遠含煙。品題物象詩聯軸，管領江山酒滿船。官冗不妨登覽興，塵襟到此自翛然。
高山堂 梁佐
巍巔層閣倚雲平，一凭闌干醉魄醒。霽雨亂山生淡碧，带風寒竹有餘青。孤猨傍石來深磵，幽鳥衝烟入畫屏。却重高僧仙景象，蓬萊不獨在滄溟。
高山堂和節度使梁公韻 史安之
閣憑嵬構敞軒扃，一望塵凡目暫醒。巖嶂遠供千疊翠，松篁還聳四時青。登臨雅愛恣吟筆，圖畫尤宜作座屏。我欲從君遊未得，壯心方欲翥南溟。
謁梅都官墓  其一 滕珂
百年詩老卧空山，猶憶當時語带酸。贏得兒童喚夫子，可憐名位祇都官。手編新史唐文備，骨立殘碑漢籀漫。落日牛羊上丘隴，草埋翁仲獨峨冠。
謁梅都官墓  其二 滕珂
宛陵城南柏山寺，行到西廂見舊祠。人物欲觀嘉祐老，銘文空有醉翁辭。銀章粉墨誰舒卷，金薤琳琅自陸離。每見河豚起春岸，永懷風致細哦詩。
會稽頌  其一 諸葛興
瞻越山兮鏡之東，鬰喬木兮岑叢。倚青霞兮窆石，枕碧流兮寶宮。端黻冕兮穆穆，列俎豆兮雍雍。梅爲梁兮挾風雨，倏而來兮忽而去。芝産殿兮間見，橘垂庭兮猶古。壁騰輝兮桂薦瑞，書金簡兮緘石匱。朝萬玉兮可想，探靈文兮何秘。嗟洚水兮橫流，民昏墊兮隠憂。運大智兮無事，錫洪範兮攸疇。身勞兮五嶽，迹書兮九州。亶王心兮不矜，迄四海兮歌謳。猗聖宋兮中興，駐翠蹕兮稽城。獨懷勤兮曠代，粲奎文兮日星。揚舲兮拊鼓，吳歈兮鄭舞。奠桂酒兮蘭肴，庶幾髣髴兮菲食卑宮之遺矩。
會稽頌  其二 諸葛興
肇三聖兮傳一中，建人極兮參洪濛。元圭錫兮汝績，昭華歸兮汝躬。大道公兮均嬗繼，家天下兮繇姒氏。嵩石兮發祥，謳歌兮與子。誓甘野兮服叛，養國老兮貴齒。席不重兮味不貳，琴瑟屏兮鐘鼓置。思皇訓兮克儉，心敬承兮敢墜。祀四百兮綿景祚，兆大橫兮垂異世。越山兮蜿蜒，鏡水兮漪漣。煥祠宮兮屹峙，肅廡祀兮愉然。端冕兮龍章，執圭兮琳琅。想規重兮矩疊，恍韶奏兮鏗鏘。
會稽頌  其三 諸葛興
披竹簡兮典謨，聖手斷兮唐虞。登群龍兮輔翌，萃一堂兮都俞。知人兮帝之哲，動天兮帝之德。畫象兮民不犯，舞干兮苗已格。迨一旅兮中興，嚴廟貌兮稽陵。感會遇兮風雲，崇像飾兮股肱。憤夷楚兮陵上國，忽庭堅兮祀俄息。泚麟筆兮特書，喟夷吾兮有力。何汲汲兮詭誕，謂明良兮相賊。姦雄託兮自文，慨齊東兮毋惑。仰而觀兮典禮秩，俯而察兮草木殖。功之遠兮難名，民之思兮無斁。
會稽頌  其四 諸葛興
睇禹陵兮巋然，邃珍館兮蟺蜎。敞別室兮遺象，崇英霸兮千年。諗越民兮非黷祀，推世家兮自遷史。肇無餘兮開國，傳後裔兮奮起。痛夫椒兮深衄，同國人兮勞佚。采蕺兮食何味，嘗膽兮志密篤。封以內兮種所司，閫以外兮蠡所知。羌厲志兮澡恥，迄乘時兮决機。盟上國兮王致胙，按山南兮恢土宇。陟鑑臺兮睨東海，矩天門兮模地戶。惜規圖兮不弘，幾弓藏兮犬烹。蹇七術兮遺恨，悵五湖兮遐征。尚蟬嫣兮復續，終與享於鼻祖之庭。
會稽頌  其五 諸葛興
書畀姒兮力溝洫，民奠居兮勤稼穡。降嬴劉兮言水利，嘉鄴渠兮夸鄭國。慨元光兮瓠子决，彼鄃封兮河之北。悼一言兮貽時害，諉天事兮非人力。昔越守兮得賢侯，慮遠久兮爲民謀。鏡一湖兮陂萬頃，備潴洩兮歲有秋。寧殺身兮利人，抑洙泗兮稱仁。嗟後來兮私己，田吾湖兮寖湮。湖之復兮疇繼，侯之心兮萬世。酌清流兮擷蘭芷，奉明薦兮非昵祀。
會稽頌  其六 諸葛興
典午西兮金谷輩，渡而東兮藹多士。嘉內史兮屏浮華，淡物累兮頤天粹。升冶城兮遐想，友東山兮雅志。修禊事兮蘭亭，觴曲水兮群英。追雩風兮涵泳，渺萬化兮均平。紀清遊兮感慨，剡形忘兮神詣。蔚翔鳳兮一札，寶連城兮千祀。太傅起兮爲蒼生，扶晉鼎兮蹙苻秦。內史歸兮樂山水，師萬石兮飭子孫。出與處兮兩賢，意易地兮皆然。
會稽頌  其七 諸葛興
山簇簇兮環湖，水淼淼兮縈紆。人何遊兮明鏡，鳥何飛兮畫圖。懷賀老兮今昔，想逸致兮林廬。老之襟兮天闊，老之神兮秋月。飛翰兮龍鸞，吐詞兮冰雪。際熙運兮開元，司縟典兮春官。凌玉霄兮倚華蓋，驂駿馭兮升西崑。俄清夢兮綿綿，恍乘雲兮登仙。覲紫皇兮玉宸，聆九奏兮鈞天。牋天公兮遂志，鼓予枻兮錦里。吾朋兮鷗鷺，吾賓兮煙水。野服兮蹁躚，斑衣兮娭戲。緬高賢兮非苟於去就，其庶幾兮東門之傅鴟夷之子。
會稽頌  其八 諸葛興
虬髯起兮龍翔，耀兵威兮八方。法羽林兮嚴禁衛，握鈎陳兮掃欃槍。視諸將兮噲等伍，咨舊臣兮忠且武。聳萬目兮矩矱，衛九重兮心膂。維東南兮都會，辱吾王兮鎮撫。暢威惠兮千載，隤福祥兮茲土。瞻衮服兮煌煌，薦蕙肴兮葵觴。匪震懾兮羅池，亶愛思兮桐鄉。王之澤兮流後裔，更累葉兮奮忠義。孰旌表兮陪廟祀，顯一門厲斯世。
會稽頌  其九 諸葛興
悄叢祠兮江之湄，懔予心兮肅祗。表卓行兮尚之祀，垂妙辭兮淳之碑。嗟窈窕兮踐天性，一念烈兮萬古鏡。山眉兮蒼蒼，江練兮茫茫。江之水兮可謁，娥之靈兮不可歇。
春閒 王宗道
最喜逍遥泉石間，幽居四面遶青山。草迷荒徑人稀到，花壓重門晝自關。古剎風傳鐘磬遠，平疇雨過桔槹閒。荷鉏手劚園中筍，佐酒三杯壯客顔。
觀邸報 張自明
西風颯颯雨瀟瀟，小小人家短短橋。獨倚闌干數鵝匹，一聲孤雁在雲霄。
和方信孺題雲崖軒 張自明
萬里風煙倚瘦藜，湘南曾自一登陴。雲崖知在宜山麓，水月傳誇古洞奇。四字丹書無夢見，千峰蒼玉有誰詩。門前繫馬松陰下，鴉背斜陽影屢移。
遊朝陽洞次孫機宜韻  其一 張自明
綠野年來喜有秋，行春到處小淹留。朝陽亭上初披霧，水月巖中更枕流。竹徑不容周俗駕，桃蹊還泊晉漁舟。遨頭自愧非元老，濫總師干乏壯猷。
遊朝陽洞次孫機宜韻  其二 張自明
乘軺初至憶前秋，豈意持麾尚此留。立屋得僧成宴喜，遊山如謝欠風流。勸酬同把菊花盞，來往自操蓮葉舟。向晚洞門煙漸鎖，祗應歸興更宜猶。
水月洞 張自明
癸水江頭石似浮，銀河影裏月如鈎。無人弄杵看蟾兔，有客乘槎訪斗牛。自古鵲橋傳七日，何年桂子落三秋。金輪待欲長無缺，玉斧仍須妙手修。
棲霞洞 張自明
玉洞沉沉鎖碧虛，月華曾伴日華居。刀圭影觸金丸彈，蟬蛻形留錦鯉魚。舊隠已荒三徑草，仙人忽授數行書。丹霞自有棲真處，十里松風可跨馿。
遊華景洞 張自明
拂破蒼苔覓舊題，五言覓得晚唐詩。巖光人憶遺名好，華景天開一段奇。鐵鎖掣關躔壁壘，玉梯穿路透瑶池。古心未展閒游戲，慙愧平生華子期。
清秀山次韻 張自明
甲子循環各一時，又逢青犬護巖扉。金墉城鎖瑶池苑，蒼玉樓鋪錦地衣。萬里西風生木末，數聲湘竹叫雲歸。明朝天上秋期近，問訊河邊織女機。
龍隠菴 張自明
南山山北北山南，一洞中分路口三。孤鶴叫雲聲自遠，懶龍慳雨睡方酣。襄公淡墨留蒼壁，太史高風拂翠嵐。百尺巖前清絕地，道人先我著茅菴。
白龍洞 張自明
白龍洞口白龍臺，一俯南天眼豁開。蒼壁漫題三數字，後人還笑我曾來。
丹霞巖 張自明
玉玲瓏外玉崔巍，曾與三賢識面來。自有此山纔有此，遊人于此合裴回。
小殊山 上官渙酉
雙岫西南聳，東山小更殊。形分閩嶺秀，名自隠翁呼。日映光濃淡，雲深色有無。須憑恕先手，畫作遠山圖。
擬西北有高樓 吳泳
高樓何岧嶤，一柱西北隅。橫當子午道，峻直參井墟。曲瓊卷飛霞，儼儼僊人居。上通三重階，下蔭十二衢。傍樓玉簫女，織翠紛華裾。僊人顧之笑，授以青琅書。遡言欲從之，媒拙而理疎。丹梯目成久，須憑大垂手。
夫遠征 吳泳
采蘩浴春蠶，夫婿今遠離。貧無金釵別，愁有玉筯垂。朝同火伴去，莫獨衾裯隨。百夫十夫長，千里萬里期。去期日已遠，征郎不顧返。生理日就貧，歲年亦云晚。雖有乳下男，不能充夫丁。昨日府帖下，籍已書其名。官軍獨備北，頗恤東西民。勿言征錢輕，抽徵將到人。
采葛行 吳泳
黄葛溪上生，青條谷中垂。薄言采其絲，緝彼綌與絺。縫作公子裳，遠寄閨人思。絺兮凄以風，不值當暑時。輕鮮未及御，棄置忽若遺。雖則遭棄捐，肯爲風雨移。朝暮蒙楚中，采采以慰饑。君看葛婦歌，嘗膽味若飴。
桂 吳泳
南之山叢叢，桂樹生也直。朱華自成林，不雜衆芳植。上有青鸞棲，因之爲羽翼。移根上林苑，零露滋曉色。豈不罹凝寒，高標竦孤特。丹心能自渥，身性不加飾。所以離騷詞，嘉其秉炎德。相觀穹壤間，人統形氣識。陽根爲剛明，陰質爲闇塞。靈均莫能招，聊與花辯惑。
都大華文監丞權府事之明年天子詔將直禁近邦之人有以三瑞爲獻者曰雙蓮曰岐麥曰九穗禾皆斯世之上瑞而萃於一時人目之以爲盛遂采民謠集成歌頌曲三首以紀其美 吳泳
短短菰蒲洲，陰陰葭菼陂。有斐嘉芙蓉，雙蒂媚漣漪。如龍舒兩娥，如沅湘二妃。豈伊玉池種，而乃生污泥。斑然爛雲錦，襲人芳菲菲。兩美諒必合，佳人製爲衣。下承朝露滋，上戴夕日輝。駕言折芳馨，歸以遺所思。
詠懷 吳泳
何草秋不枯，何葉秋不黄。白露以潤之，薿薿含晶光。幽蘭自華滋，時菊仍菲芳。粲粲園中葵，亦得晞朝陽。被恩有如此，後時果何傷。惟有警夜鶴，庭前獨旁皇。豈不欲九臯，翅翎莫能長。湛湛被露斯，幽吟遂成章。
送新蓬州程倅  其一 吳泳
美人其猶龍，渴飲金泉水。水狹又飛去，一息蓬池耳。是時天氣清，衆綠事盥洗。遐征溘埃風，長袂躡螭尾。天階甫一尺，民社猶千里。還須手帝澤，爲俗洗瘡痏。餘力裁新詩，或可代封匭。
送新蓬州程倅  其二 吳泳
宛宛黄柳絲，錐錐雜花垂。柳解織別愁，花能送春歸。思君遠行邁，遊子心依依。有絃不解揮，有鏡不復治。豈是真不能，持此欲遺誰。河梁此時曲，淚爲生別滋。但期如水萍，所寄良不移。
送陳和仲常博倅嘉禾  其一 吳泳
柳色媚別駕，桐花夾行舟。慈湖一片心，不上富貴鈎。撇却雲霧窗，分渠月波樓。但有月長清，何妨波漫流。
送陳和仲常博倅嘉禾  其二 吳泳
俗士騎戶限，癡官摸床脣。名節與官爵，豈以全畀人。子方貴良貴，我亦仁景仁。終始議論間，但保一色醇。
送陳和仲常博倅嘉禾  其三 吳泳
未及與君別，先歌送君詩。浙西數年來，風景非昔時。紅蠶不上箔，青麥空生陂。六經政之本，無用別出奇。
送長兒槃赴金陵典斛  其一 吳泳
皤皤六十翁，碌碌三男子。阿柴冠尚癡，阿㭲晬欲死。槃也年未彊，早爲貧出仕。家庭所訓誨，仕亦當念此。敬則能蒞官，敏則能决事。事長如嚴師，擇交必端士。僮亦人子耳，勿以盛氣使。只效龍伯高，芳名播青史。
送長兒槃赴金陵典斛  其二 吳泳
悲莫悲生離，老至悲轉切。阿爹領賓送，諸母持酒別。大婦前致辭，忽忽顔不悅。歸來眎季女，一夕亦永訣。人事長如此，有懷向誰說。淚緣親愛滋，心以憂患折。去去勿重陳，秦淮對明月。
送長兒槃赴金陵典斛  其三 吳泳
仕歷四千石，官聯六尚書。耕無田二頃，居無宅一區。余豈不念子，皇皇事田廬。多藏損其志，厚殖益爾愚。貧乃好消息，此言誠不迂。子官視庾氏，俸廩頗有餘。疎花會結果，小水長通渠。
送長兒槃赴金陵典斛  其四 吳泳
援以書戒子，子竟不若翁。陶以詩責兒，兒只如頑童。房公豈不智，集此書屏風。堂基未及搆，手澤俱成空。乃知貴胄門，美業真難終。子雖有良質，須用磨琢功。射御亦是學，不妨隨元戎。
送長兒槃赴金陵典斛  其五 吳泳
玄雲拖榆塞，白露塗楓林。靡靡秋未夕，邊馬已南侵。子方從軍去，川陸迥且深。虎兕嗥曠野，猩猱嘯高岑。獨見金城外，迎人柳陰陰。主人敬愛客，秉義如斷金。好將少年行，轉作節婦吟。
壽魏鶴山  其一 吳泳
人生瀛海內，中氣胚腪之。真元會清淑，間代儲英奇。扶摇六月息，濯羽於咸池。冰壺貯虛明，璧玉含清輝。阿閣引鳳巢，小山結桂枝。肯遺金門步，乞取青藜歸。要福不椒醑，延年不瓊糜。至仁彌爾性，純嘏無窮期。
壽魏鶴山  其二 吳泳
濂溪雅愛蓮，程子樂觀魚。生機不停息，天理原平鋪。美人湖上來，挹繡天東隅。清氣蕩喧濁，德風振纖枯。人酣鶑花國，雨滿菜豆區。肯縻爾好爵，而奪渠貞符。鷹鸇好彈擊，乃謂鸞鳳疎。願言崇明德，永作國璠璵。
壽鄒都大 吳泳
大儀斡四運，環轉當初陽。天根起自復，氣踵生以黄。卓然五陰中，標示君子祥。芳芸豈不馥，碩果終自香。有開南國彥，氣稟惟純剛。况逢子之半，弧矢射四方。浩然祖鄒人，清介如道鄉。源流義理熟，滋養苗脈長。自登蜀道來，玉節明於霜。潢池有佩犢，紫邏無羝羊。星回參井間，草木爛以光。種善如種禾，去惡如去稂。只從一念中，坰野皆斯臧。玉𥹋不用餐，石髓不用嘗。台背而兒齒，好德自爾康。笑渠役役者，日景以線量。
壽楊崇慶二首  其一 吳泳
英英赤文鳳，生此岷之陽。覽輝孤竹根，振翼千仞岡。德音乃鸑鷟，下引鵷與凰。承旗從華蓋，吹玉朝紫皇。顧瞻朱丘深，殆似阿閣長。肯以令儀榘，而使繒弋傷。集須集桐花，食不食藻粱。竚看發丹咮，舜殿歌明康。
壽楊崇慶二首  其二 吳泳
清露團火旻，素月分白道。三湖足秋色，天以賜賀老。紅蕖正酣酣，翠籊方稍稍。閒情觀池魚，生意玩庭草。旨酒常在壺，瑶琴弗離抱。靈臺儻清明，豈不長壽考。方朔謾竊桃，安期苦嘗棗。願言西風時，眠食常健好。
壽范漕  其一 吳泳
春山蕨方芽，春院桐始華。暄風蕩紅紫，還似綠幄遮。老僊坐鹿園，凈眼閲歲華。會須乘五羊，結佩凌飛霞。
壽范漕  其二 吳泳
豫章富人物，山谷人中豪。雖從老坡來，頗服舂陵高。泰和善鼓琴，涪水不擬騷。安知百世士，於此還一遭。
壽范漕  其三 吳泳
入窗月疎疎，滿坐春盎盎。事機儘盤錯，收入經濟藏。魚方在沸鼎，獨以袽沃漲。靜言平寇功，當置裴李上。
壽范漕  其四 吳泳
鷹鸇好彈擊，自謂居使之。鳳凰不鷙搏，羣狡亦莫欺。但使德意多，何用風采爲。西臺十六州，人自春熙熙。
壽范漕  其五 吳泳
方朔謾竊桃，安期苦嘗棗。世間長生訣，自致元有道。碩果終是香，靈根不曾老。作詩頌僖公，俾爾彌壽考。
擬古三章留別果山同官  其一 吳泳
邊馬思北依，晨風思北飛。役役會有還，之子胡不歸。欲歸又北征，適與風馬期。憂端來無方，人則莫之知。不傷道里遠，所惜光景移。肯以蘭桂心，化作秋草萎。行道各努力，吾亦從此辭。
擬古三章留別果山同官  其二 吳泳
巴之水泠泠，青山復成圍。含暉排戶來，頗若有所思。謂雲爲無心，終日長不飛。謂草非有情，盍爲乎忘歸。凡物各有繫，余豈縻於斯。俯川觀魚泳，仰空看鵬垂。一笑有會心，釣弋何所施。
擬古三章留別果山同官  其三 吳泳
同門二三友，星弁嘗蟬聯。一日兩會面，三日一共筵。花時棋聲裏，雨夜詩籌前。斗酒相爲娛，餘歡則陶然。永言懷及茲，餘愁浩如山。未別已足惜，別後誰慰顔。陸揚未可俟，寄聲斷鴻邊。
用葵軒送定叟平時兄弟間首句送季永弟赴省 吳泳
平時兄弟間，如友相箴規。每於和順中，切切而偲偲。筆硯三十年，風雨無停披。草衣而糲食，穴坯而敗帷。子文實勝僕，而我先子飛。子不以脫穫，便廢鋤與犁。有文績如絲，有鋒利如錐。拓開大規橅，不作小榦枝。果然昇春官，粗愜心所期。對床味可永，今又征行西。此別固不惜，豈無深長思。庭萱日就蕪，門戶一線微。子若不努力，誰與相扶持。文章但平易，毋以驕出之。共登青雲程，了此一段奇。却歸坐北窗，脫去名利羈。於皇太極藴，力與求真知。
送李雁湖大參赴遂寧  其一 吳泳
拍拍雁湖水，深深歸雁亭。雁歸三四年，相伴湖水清。燕私豈不樂，國爾終含情。龍章倏夜下，驚赴鷗鷺汀。鴻雁雙翥翰，眷焉乃東征。載辭龍鵠椒，復問鶑花程。輶軒騖華轂，高蓋羅翠旌。康屯豈無學，銷暴不以兵。蔚藍舊草木，再色新威明。寄聲受廛者，明府如父兄。
送李雁湖大參赴遂寧  其二 吳泳
恢恢大儀中，扶立惟三綱。國風怨以怒，王道蕩無章。栖栖魯東家，秉筆修天常。廉陛不亂紀，冠履不易方。斯今世運頹，禮義維楫亡。三邊且病痱，羣盜方鴟張。兵如潰隄螘，民甚赬尾魴。厲階倘不夷，零露將侵裳。李侯世柱史，識此治亂防。揮袂別廣筵，振衣登高岡。願言茂遠猷，挽河洒天狼。
劉園九日燕同寮效陶謝體 吳泳
霜林剪生綃，煙樹織晴綺。萬寶新告成，百工亦休止。嘉辰屬南山，勝事如栗里。謬爲陶長官，寧惜此中醉。良朋况知心，健會不論齒。鴟夷自挈携，猩筆漫游戲。清歡別有趣，真樂本無味。菊花之隠逸，亦欲妃君子。獨於蕭艾中，保此生色睟。凉颸忽吹衣，白露皓如洗。兌隨數至剝，剝落從此始。擬將九九節，便作陽月紀。
九日閒居讀陶詩有懷  其一 吳泳
天蓋不住旋，日車不停馳。西風下木葉，那復有靜時。造物尚爾勞，人生能無爲。我於大化中，縱浪何所羈。倦則熟午睡，饑則愛晨炊。既無大患及，亦無好爵縻。但得長如此，樂焉復何疑。
九日閒居讀陶詩有懷  其二 吳泳
虬龍能負熊，行雨雲霄間。犛牛不執鼠，野性長在山。才者常苦勞，拙者常得閒。靜中閲物理，役役會有還。所以陶徵君，猛歇名利關。書不求甚解，褐不求常完。是中有真意，此外無戚顔。懷哉千載人，卷書一長嘆。
九日閒居讀陶詩有懷  其三 吳泳
閒意不在遠，吾廬自成趣。竹陰混午醉，菜甲疏曉露。庭草更不除，樹禽日相語。每繙架上帙，旋讀輒忘去。佳友或會心，往往談至莫。以茲率爲常，彌覺太多事。却思對床眠，尋味所樂處。
九日閒居讀陶詩有懷  其四 吳泳
天地大廬舍，誰使渠滔滔。擬如原卜居，卷屋皆波濤。又思囚山賦，匪虎吾狴牢。獨惟安樂窩，邵子差雄豪。駕言欲問津，蔽吾以蓬蒿。頗思振衣起，濁酒且自陶。一生任運耳，目送冥鴻高。
壽范潔齋二首  其一 吳泳
明河耿高樹，素月流澄瀛。嫋嫋來金風，秋意浩以盈。美人自西方，鍾此一氣清。如潭貯皎潔，如室生虛靈。姱節麗有暉，高情澹無營。昔含雞舌香，曾以鳳咮鳴。不登金張館，嘗抱箕濮情。倏焉冰山銷，揭若黄道明。衆星已牢落，太白猶光熒。英風自骨鯁，心事元夷平。會須朝紫皇，提筆福蒼生。
壽范潔齋二首  其二 吳泳
玉山一何高，堂與青雲齊。上連寶臺峻，下瞰金璧低。中有二老僊，駕鶴俱不歸。苔封箕山碣，霧濕太史題。豈期芸省郎，再析侯藩珪。芳猷紹前印，英氣截雲霓。理亂如理繩，牧民如牧羝。燕開登南樓，就以雲作梯。喜年玩秋稼，撫物觀春荑。不貪老氏寶，不秘莊生倪。至仁彌爾性，壽齒今復齯。
題承天心老萬佛閣 吳泳
我聞諗禪師，斷薪接繩床。楊岐初住時，撒雪滿屋堂。庭松下法子，缾水注道漿。看來古佛心，不爲屋有亡。心公自別宗，眼碧髭又霜。更接十千衆，建此新道場。梯空插璇題，會海結寶方。自營不住心，每唱無底囊。如明珠走盤，如利刀截肪。以茲衆生故，苦爲諸佛忙。寥寥一貞境，渺渺萬法航。泥空竟成著，墮有終是盲。青燈落簷花，吾道千丈光。
和趙尚書無辯詩  其一 吳泳
夫子動以易，孟軻性其天。或毀或沮之，於我何加焉。天地猶有憾，伊人得無言。笑彼狥人者，區區欲求全。
和趙尚書無辯詩  其二 吳泳
熱不棲惡木，渴不飲盜泉。佳兵不祥器，只爲名使然。孔明桑百株，楊子田一廛。靜樂豈無此，行藏却由天。
和趙尚書無辯詩  其三 吳泳
猘犬吠漢月，黄雲塞江天。江淮我家門，守地何擇焉。婦嘗勸減竈，苦口爲母言。早使言得行，家門更安全。
和趙尚書無辯詩  其四 吳泳
詞人工爲文，瀑瀑如飛泉。辯士說利害，燄燄火始然。浮華不經實，胡取三百廛。吾生信拙爾，道勝還諸天。
程順子升齋 吳泳
雨養焦穀芽，清晨勃然興。風入春筍節，一夕長數層。地道元敏樹，生意實可徵。一息不滋長，枯荄莽丘陵。所以務學者，進德長如登。禮義所封植，忠和所薰蒸。湛然清明氣，於此中夜存。德盛仁既熟，始如日之升。今人廢下學，乃以高自矜。譬之凌霄花，霄竟不可凌。子歸且近思，從下觀上騰。謙謙以自牧，洞洞如不勝。舜顔亦人耳，毋謂人鮮能。
和曹憲金華山韻上李雁湖  其一 吳泳
楚臺快談風，梁園騁歌雪。濫觴起九章，流波到七發。雕空竟何事，如以紙帖月。巽巖錦褧衣，雁湖木霏屑。
和曹憲金華山韻上李雁湖  其二 吳泳
百卉冬具腓，喬松立霜雪。老枝自擎重，既晚逾秀發。勁挺真大臣，回邪走妖月。金非百鍊剛，那不因翠屑。
和曹憲金華山韻上李雁湖  其三 吳泳
浮名鏡邊塵，驕氣爐上雪。胡爲認而有，引滿猶不發。有懷東方人，書眼高照月。紓徐如行雲，去就不爾屑。
和曹憲金華山韻上李雁湖  其四 吳泳
奔鯨甫息波，猘子還吠雪。憂端壓不住，耿耿及明發。師費輒千金，糧儲亡三月。智哉陶士行，先貯頭與屑。
和曹憲金華山韻上李雁湖  其五 吳泳
椅梧未成琴，脩幹埋積雪。嶰竹斷成律，其竅春自發。所遇時使然，誰與指摽月。仙翁急抽關，乞我雲母屑。
七夕聞鵲  其一 吳泳
涷雨略洗車，炎暉復如磝。桃笙眠未熟，屋角乾鵲噪。借問鵲何來，下上音載好。此聲固非惡，枉爲閒者告。適情便爲喜，喜不繇汝報。用靜則爲吉，吉不緣汝召。蕭牘尚我踈，行人爲誰到。勸子莫饒舌，移語朱門道。
七夕聞鵲  其二 吳泳
黄姑西不娶，織女東未嬪。絳河咫尺間，可望不可親。欲遣烏作使，烏黠言未馴。欲詔鳳爲媒，鳳老咮不靈。獨有雕陵鵲，造梁河之漘。頻年事填河，頭禿弗愛身。胡然此今夕，疆疆語依人。熠燿渡機石，鷿鵜窺漢津。鵲昔號神女，至此不復神。緬思成橋事，謾語抑不倫。直須明河水，盡洗千秋塵。
變歐陽子秋聲 吳泳
銀河耿高樹，璧月流中庭。有聲西南來，厥聞浩以盈。或泠泠爲風，或殷殷如霆。元戎嘯中軍，猛士赴敵營。但聞人馬行，弗省金鐵鳴。天地始氣肅，乾坤亦塵清。豈有一草木，而不知秋聲。
和虞滄江見寄宴坐聞秋香 吳泳
春芳如麗人，驕色不肯除。秋芳如高士，一味甘恬虛。我闥本洞然，香風來虛徐。滋蘭露承掌，延桂月滿裾。門巷柳濯濯，林塘竹疎疎。真意儼分列，遠心更莊舒。庭前兩好鶴，知幾年歲餘。或睨立倚窗，或飲於清渠。常恐緇塵染，回視根性初。蹇余滄江人，人豈不鶴如。起尋月中句，遥睇花外車。八表方雲昏，尚無返莊廬。
塞雁 吳泳
鴛鴦在魚梁，在在能戢翼。黄鳥止丘隅，止止得所息。相彼雁與鴻，胡然生塞北。城暗候火驚，雲低空弦逼。官軍夜擊鼓，奴或告之亟。師老糧莫支，健兒恐烹食。哀鳴號窮邊，莽是狐兔窟。天地生爲心，曷使至此極。所以周宣詩，矜人要安集。
送游景仁夔漕分韻得喜字 吳泳
桐花繁欲垂，柳色澹如洗。深谷艤行舟，怱怱春莫矣。廬山蕨已肥，荆渚魚正美。提携赤藤杖，炊煮白粲米。佳處有會心，歲月不須紀。繫船且夷猶，却待荻花水。江平風浪澄，再與歌至喜。
送鮮于漕  其一 吳泳
文字微妙訣，到底元平夷。詞人不能工，變怪生崛奇。汶上大夫者，得法靈均師。修辭滋其平，不以怒出之。白雲自多態，流水長清漪。作者云已往，知者其爲誰。九誦的子孫，八鸞行康逵。天將龢其聲，復見風騷遺。
送鮮于漕  其二 吳泳
樹德必欲滋，去疾必欲除。世人亡分明，蒿蘭同一鋤。鳳兮德之美，誰不相稱譽。翻韝下霜雲，義蓋非鶻如。煌煌繡衣彩，炯炯清冰壺。衣以將直指，冰以勵廉隅。持此踰二年，相視如一初。去去登烏府，昏鴉遶林呼。
蹇應叔自宜興寄近詩和馬字韻  其一 吳泳
仲連本策士，元亮非隠者。舉世莫知我，懸車息其馬。艤船陽羨頭，停策計山下。山水自娛人，無煩絲竹寫。
蹇應叔自宜興寄近詩和馬字韻  其二 吳泳
吾老百世休，輟書學耕者。祈年占土牛，喜雪掘玉馬。海鮝带鹵燒，谿蓴和豉下。却憶古蠶叢，晤言莫能寫。
天馬引 吳泳
隴西之野龍駒驤，追風脇月坤爲裳。竚雲亭亭廣顙直，夾鏡炯炯雙瞳光。飯以玉山禾，飲以瑶池漿。自成骨格異赭白，活出神采遺玄黄。三千牝，十二閑，俛視但覺皮毛凡。飲江曾濡六轡濕，致遠又逐雙旌揚。牧則在坰野，貢則歸天潢。寫圖仍上穆天子，跛蹩但笑羣觝羊。
擬湖邊採蓮婦 吳泳
短裙纈蕖衣製荷，採蓮女兒凭船歌。歌酣弭棹解塵襪，微步演迤凌寒波。薄言采采湖之沚，買鏡無錢賤生理。遥知浪水不可照，只仗清流作知己。蓀爲橈，桂爲棹，脈脈環湖翠煙草。急歸掩關中夜思，欲致美人伊有道。
促促詞 吳泳
促促復促促，急柱危絃無好曲。樂日常少苦日多，男耕女桑長不足。麥方在場綃在軸，里正登門田吏趣。東隣女兒當窗看，西家阿㜷闌道哭。閒時輸官猶自可，况是兵符急如火。近聞官家榜村路，運糧多要人夫去。妾貧猶足備晨炊，不願身爲泰山婦。
獸之窮 吳泳
獸之窮，逼我牆，韓盧走兔無窟藏。江麋假息尚撲朔，穴鼠無技猶張皇。我𩚵豈不甘，我纓豈不長。貍步張侯虎爲落，𤜵未及獻弓先亡。獸之窮，莫抵當，澤虞不戒專諸忙。春蒐猶禁塞榆白，秋戰不耐涇水黄。昔聞養鷹志在逐，無使飽食棲平岡。
梁父吟 吳泳
梁父吟，維山高高維水深。白石爛兮飯牛曲，滄浪清兮鼓枻音。艾薪豈不賢，反被妻子瘖。投筆豈不壯，交友不諒心。用則宗彜在東序，不用土缶埋汾陰。梁父吟，問梁父，青史功名在何處。長須旨酒置高堂，莫使青葵委零露。臨風惝恍歌一曲，鳳舞鸞翔應簫玉。
漢中行 吳泳
漢中在昔稱梁州，地腴壤沃人煙稠。稻畦連陂翠相屬，花樹遶屋香不收。年年二月春風尾，戶戶澆花壓醪子。長裙闊袖低蓋頭，首飾金翹競奢侈。自從鐵騎落武休，勝事掃迹隨江流。道傍人荒鳥滅沒，獨有梨花伴寒食。君不見當年劫火然，携老扶幼奔南山。又不見拗項橋邊事，七八千兵同日死。死則義魄猶有歸，存則偷生漫如此。三人共，一椀燈，通夜紡績衣鬅鬙。八口同，半間屋，煮𥻰椎冰常不足。家糧一石五券錢，一半入口一半官。男擔軍裝出邊去，女荷畚鍤填濠還。官知民貧當愛惜，兵者衛民貧不恤。且如今年春，又經征戰苦。風塵未動力已罷，殆以饑羊飼豺虎。梁山奕奕水湯湯，知他見幾玉節郎。昨日漢川過，香氣夾道花成行。還撾青鼉鼓，復擁白鵲旗，帳犀殿後車懸鴟。營中聞之暖挾纊，盡道節制吾父師。東軍本皆孝順兒，好在良牧綏牧之。太清魚不蕃，太緩琴不理。師中有吉當自求，度外無功更誰喜。秋風淅淅吹芙蓉，山童喚我歌漢中。中欲歌兮可奈何，爲語前途胡秘閣，莫使兵貧復如昨。
堰上行上周憲 吳泳
堰上行，桃花灼灼春水生。水纔一石泥數斗，彌漫滮池浸渠口。樹以淇園竹，菑以漢堤石。石填竹落知幾丁，駕作青霓千百尺。一夫搴茭前，一夫荷鍤去。旋燒香紙祭水庸，更酌村醪賽田祖。鹿頭北，海眼西，綿洛一带填淤肥。苧麻漚池禾稻長，雖有旱暵無凶饑。今年狼頭窺井絡，羅堰九星幾缺角。匪天十風五日雨，陸海將貧水維濁。上帝憫下民，親遣蒼水使。西門驂前白渠後，指畫田塍若鱗次。新堰舉，舊堰修，野媼含笑谿童謳。自言春種皆茁土，桔槹長閒卧畦圃。明朝百役非所知，且樂豐年踏車舞。燕泥新濕花雨斑，四牡趣嚮東郊還。地平天成九功敘，今秋都築沙堤路。
贈星翁郭若水 吳泳
月臨南斗退之懼，宮直南箕蘇子憂。片文隻字不經世，赤口白舌空招尤。我生之初函二氣，地則五行天五緯。羅計二宿括半天，太陰一星宅時位。郭生本是郭璞徒，推步太精言轉迂。按圖只說萬言錦，經野未辨天官書。大遊正照參井鄉，蚩尤不歛旗方張。瞥將巧歷莫推算，爲我占取峨眉太白何時康。
遊大玲瓏小玲瓏 吳泳
小玲瓏，大玲瓏，平林突起羣玉峰。霜鉶剪取碧磈䃬，雷斧鑿破青嵌崆。自有此山生此石，鬼削天劖更無迹。泗濱浮出瑞玉磬，周廟橫陳古蒼璧。蒼官儼冠劍，翠官披琅玕。好風吹月來，光動九琳軒。守庵道人形野倨，白領方袍草爲屨。頗奇二士入洞來，引向高亭最幽處。他山豈無石，弄假不似真。平泉馬鹿跡何在，南墅甲乙名灰塵。說真辯假無時了，山童隔竹敲茶臼。
洪都病中夢與太白同登峨嵋亭有賦 吳泳
翠浮天宇兩眉修，不著塵寰半點愁。錦袍仙人去不返，乘月忽作斯亭遊。月懸水底不受捉，牛渚磯翻酒星落。氣湧如山白浪掀，聲悲動地終風作。我思弔古登翠微，點檢舊題無白詩。生平白眼睨力士，焉肯嫵媚歌峨嵋。楊林渡頭采石口，一處風寒幾兵守。寄語中流把柁翁，莫使江山落人手。
壽范翁 吳泳
辛夷如雪芳事闌，飛絮卷地春風酣。連陂和雲割青麥，隔塢趁日繰紅蠶。今年夏氣清較早，雨後西山翠如掃。女兒負笈男带鋤，誇說皇華使家好。使家天上一角麟，手握雨露呵星辰。綠林無風草木靜，紫塞有備煙塵靖。鹿園鎮日長徙倚，心事如平一池水。蓀蘭不惜手種植，蕭艾依前力鋤薙。槐龍影轉花又黄，造化乃爲諸生忙。春闈法細靡罅縫，選吏親校如秤量。老僊自是文盟主，曾抱長蛟著繁露。好將鼻祖三昧法，直嚮金華講經去。有香不炷旃林香，有酒不酌瑶池觴。願公歲歲常壽考，賸寄詩筒祝難老。
西湖訪梅 吳泳
欲休不休歲垂晚，似冷不冷霜復晴。起撐湖船訪梅去，一點兩點藏林坰。主林無神花氣薄，樹影庚庚香漠漠。誰能細玩復與臨，靜處測破梅花心。橋西水北弄明月，醥酒獨對青山斟。自有此山無此客，富有他花無此格。西湖處士不可招，鴉點孤村暮雲碧。
祁山歌上制帥聞敵退清水縣作 吳泳
祁山之西當太白，戰士彎弓抱明月。散燒煙火夜宿兵，遥見狼頭一星滅。明朝探騎前來報，爲言敵死秦川道。牌使前呼大隊回，鵝車砲坐埋青草。黄河口，清水頭，水聲嗚咽河不流。軍中遺言更慘酷，靈夏名王亦屠戮。中間被掠邊丁苦，牧放牛羊食禾黍。牛羊得食人轉饑，日想南朝拜降去。朝廷有道督府雄，三關之險風不通。健兒長鎗及馬腹，壯士勁弩當心胸。帳犀前把石門隘，遥望紅旗圍盡解。輿師等第喝銀帛，三將同時賜金带。凱還吹落桃花風，捷書屢奏甘泉宮。綸巾蕭然羽扇凈，一字不說平夷功。離鴻迤邐集中澤，鴉噪山田忙種麥。七方新堡高插雲，腐鼠何能更相嚇。書生每夕繙青史，爭戰場中看千古。狸亡虎滅自有期，天道何嘗厭中土。夾城雲赤戈劍明，通衢夜白鐘鼓清，更待公歸戮力就太平。
壽梁漕 吳泳
維日在婁春事殷，維桐始華天氣新。亂紅遶樹綠幄均，櫻筍又薦冰盤珍。知是燕胎協卜、牛宿會辰，繡衣立當霄漢春。驪駕飛度天河津，帕中玉屑糧未陳。鏡裏寶月光逼真，廉如一條冰照人，健如九臯鶴離羣。舌根不道煙火塵，鼻端那受富貴熏。手探囊方皆木神，袖出薦紙生煙雲。兕觥祇酌春酒醇，衣佩更取秋蘭紉。民居安安鴻鴈賓，吏膽帖帖烏鳶馴。王母之桃莊生椿，寧如洙泗一字仁。願言福星當紫宸，光照鄰女長無貧。
送李伯勇分教閬州 吳泳
明王不興威鳳衰，直筆無傳老麟死。春秋大誼炳如日，讀者昏昏視爲史。濂溪之後伊川程，文字雖少源流真。抉開寶藏得胡子，一洗紙上千秋塵。伯兮有勇弗可遏，高閣諸儒祖河洛。羣玉洞見標月指，衆醉醒聞候風鐸。當年進書一布衣，能取天上清名歸。秋澄講幄玉色動，春拂祕館芸香霏。紅塵不踏東華路，綠綺還携閬風去。舟行若上離堆山，莫把魯公雄文勁筆埋沒蒼苔間。
瑞麥歌 吳泳
爰采麥矣岷之陽，麥秀蘄兮登我場。岐岐而生自天産，兩兩而並維星祥。我行其野逢酇長，酇長忻然持穗往。自言此穗實秀時，六稻俱垂惟麥仰。晉之四穟唐六岐，雖有其物無其時。我君聖武綏萬邦，我侯駿德爲藩維。君臣堯舜禹，十風五日雨。干戈偃息將兆和，拍手齊唱崆峒歌。
同程季予遊李園和張仁溥 吳泳
頑雲不雨風稱雄，掃花晚坐蓬萊宮。幅巾野服纔相逢，華茵解下金線狨。人道青田雙鶴、平輿二龍，笑揖羣彥時一中。百寮之山直叢叢，回廊窈窕庭陰濃。園禽語變春事空，水花色靜天機融。歸來笑傲掀短篷，溪澄月白聞笙鴻。
賦半齋送張清卿分教嘉定 吳泳
斗城將軍半段鎗，漢宮美人半額粧。碧眼禪僧坐空室，花雨半床雲半窗。道如大路皆可遵，不間不界難爲人。卓哉聖人門，猶惜二三子。冉求只向中道畫，季路僅及升堂止。窮山必到嵩華顛，窮水必極崑崙源。若非身心實造詣，未免口耳空啾喧。子歸試取羣書讀，飽秣吾駒飯吾僕。却將全體爲渠說，盪出峨眉半輪月。
八月十四夜神泉官滿再別同官 吳泳
有客有客白其馬，日倚垂楊問行者。式微式微胡不歸，未歸滿耳聞別詩。斷絃再續情緒惡，別酒重稔味如蠟。袖中雖有金錯刀，滿鏡愁雲莫能割。是時月露秋平分，庭前喚月月不譍。就令喚得山頭月，照我離筵越愁絕。陶靖節，潘安仁，種秫滿畦花滿城。潘花陶酒總陳迹，不如昭文氏之琴不鼓無虧成。芭蕉潄潄連夜雨，桂子紛紛落庭戶。旅雁無儔顧影單，明朝且嚮龍巖去。
送毅夫總領淮西 吳泳
莫沽金陵酒，莫折金城柳。但觀二十四橋月，夜夜凄凉照淮口。孤墉不下兵轉饑，河水淺狹紅賊窺。就今秋高不飲馬，安得會有休兵時。赤雲燒空秋岸闊，雨少潮低運溝涸。莫從局外鑒全勝，緊向棋心尋活著。昨夜歸來聞好語，大兒踏歌小兒舞。喜言邊敵歸故巢，且省沿邊轉般苦。邊民之苦自古然，其媼荷鋤翁戍邊。老翁無力助王國，但願主聖羣公賢。上卿奉使亦奇事，肯爲邊氓勞撫字。酒酣拂劍歌皇華，柂樓紅濕汀蓼花。
新江行壽張憲亨泉 吳泳
君不見堯時伯禹作司空，應龍尾畫江道通。又不見秦時李冰作太守，犀牛厭勝水晶走。蜀江開鑿四萬八千載，二后英靈儼如在。雖然陵谷有變遷，水嚮東流不曾改。西岷山，南溷崖，神營化造如劃開。蜀人好怪漫弗省，龍豈能智犀豈能禳菑。年來江塞崖据險，水束三川激如箭。陽侯吸哦佛不靈，黑蠣磨牙蚖吐焰。五月尾，六月頭，瓜蔓水退，礬山水流。中間青沫最湍駛，風雨瞬息能湛舟。鮫人淵客弗敢睨，而况商婦能無愁。懷哉古人智如此，胡不鏟盡白險直使平如洲。使家河源來，弭節青衣國。橫槎展拓萬里天，力浚江南障江北。百夫荷鍤，千夫荷鋤，號召海若同鑿疏。經營不越四弦望，白練剪出澄江圖。輕軺晨興亦勞苦，繡爛衣明濕煙雨。不惟佛灘之耻可湔雪，名與離堆傳之萬萬古。乃知天地間，靡事不可爲。若鳥獸草木，驅虎豹象犀。藏冰肦冰凌人掌，出火內火烜氏司。吾身代天事，到手那得辭。决川道海亦常理，竈門老婢不慣駭且疑。好將新江水，都爲一洗之。浮雲空，寶鑑浄，公之壽兮，如江之永。不妨桂棹木蘭船，陶寫流光入觴詠。花泉有客空抱絃，曾拊三疊逢胎僊，寄詩孤雲斷鴻邊。
和李憲使  其一 吳泳
關上青牛去，林間白鶴歸。月函書味澹，霜浸道根肥。草樹連生色，魚梁閟殺機。晚年偏好易，落處是麻衣。
和李憲使  其二 吳泳
比歲兵戈息，山民幸有秋。麥畦翻雨種，瓜圃带霜收。墐戶夕熏鼠，荷蓑晨飯牛。使家廉到骨，清議在鋤耰。
和李憲使  其三 吳泳
春日成都寺，桐華一院芳。窗疎紅卷跋，焙煖雪吹香。論事惟三代，評詩宗晚唐。開編疑未瑩，今欲扣山房。
送楊子達入國學 吳泳
鸞鳳久束咮，賢關時一鳴。子今觀上國，志豈爲浮名。母線絲絲直，爺詩字字情。別離非所惜，回看錦衣榮。
雪夜 吳泳
雲蒸黄野潤，月瑩皓庭清。夜靜悄人迹，溪流皆雪聲。帳吹燈彩暗，爐撲火花明。遥想鷄人誤，鳴歌報六更。
霅溪舟中讀唐人詩 吳泳
大雅聲纔息，騷人詞競興。語工終離道，味泊祇如僧。霜夜杜荀鶴，秋風張季鷹。撫編吟魄動，飛雨灑船燈。
冬至 吳泳
閒居罕人事，慵把曆頭開。雷自地中復，風從天末來。絪縕初熟酒，的皪未開梅。道盡真光景，堯夫好秀才。
挽羅宗卿 吳泳
曉月璿源澹，春風璧水香。一條冰透骨，五色鳳鳴崗。翳彼菟裘老，傷哉寶鑑亡。囊封尚生意，今與日爭光。
挽鄭文昌 吳泳
何代無豪傑，惟公氣獨剛。束身同絞紟，遺訓闢緇黄。定力老逾壯，英魂凜不忘。蜀名省科調，猶說鄭文昌。
別歲 吳泳
故鄉於此時，釀熟歲豬肥。骨董羹延客，屠酥酒餉兒。竈塗醉司命，門貼畫鍾馗。多少傷懷事，溪雲带夢歸。
和制垣金泉山 吳泳
昔日南充縣，卑棲枳棘鸞。道根隨境悟，屐齒過橋寒。夢覺松花白，重來鶴頂丹。僊翁梨棗熟，亦欲傅脩翰。
小雪 吳泳
卧病連三月，起來幾半人。腕柔妨草聖，目眩隔花神。頹魄豈常望，殘芳不再晨。徘徊盼庭樹，猶喜小陽春。
壽李雁湖  其一 吳泳
間氣生賢哲，斯文擅正宗。咮鳴直是鳳，時見恍猶龍。信史傳緗簡，元勳在鼎鐘。惟存霜後節，景仰彼高松。
壽李雁湖  其二 吳泳
往在黄樞府，璇題護兩扉。剪除當路棘，紉補坐朝衣。風急操舟濟，江空擲釣歸。年年湖上雁，旭旦望南飛。
壽李雁湖  其三 吳泳
起從通德里，出守巽巖州。上相先聲到，兇徒悍氣柔。鴻居新勞徠，鳥戶舊綢繆。已築沙堤路，歸歟贊大猷。
壽李雁湖  其四 吳泳
金碧蒼巖下，神光射斗箕。豆灰浮琯後，梅蘤破冰時。正是生申日，誰爲壽卯詩。今年真六一，說與醉翁知。
和晏子忠  其一 吳泳
天地肇開闢，江山誰主盟。岸深沙走白，石秀水含清。魚自春來美，猿雖曉不驚。汀洲生杜若，薄欲采其英。
和晏子忠  其二 吳泳
每逢耆舊問，誇說太平年。橘柚三冬富，荷花萬頃聯。斷巖書姓氏，勝迹已蹄筌。羣盜方如蝟，渠鞭恐著先。
和晏子忠  其三 吳泳
我往纔秋莫，君來恰歲寒。離鴻書落莫，歸馬路平寬。白社論心易，文壇出手難。近來詩思澀，風雪立雕鞍。
出關 吳泳
曉带鷄星出，春從鳥道餐。霧漫旗彩壞，霜落劍花寒。天險今雖在，人謀昔所難。臨關能虎視，一亮亢曹瞞。
冬日 吳泳
四時平似準，冬日頗傷暄。暖驟狂花坼，霜輕野草繁。林鳶饑跕水，山鬼暗窺垣。便擬懸車計，無人爲買園。
霜朝 吳泳
欵乃湖歌斷，瓏璁晚色歸。鷺翹窺水鏡，鴟凍泊垣衣。密坐懸書帳，清吟刮硯澌。歲寒誰耐久，獨有翠兄知。
壽胡興元三首  其一 吳泳
幾代貞元會，還生忠簡孫。清風拔薤本，愛日護葵根。疋馬馳周道，分公翰蜀門。保安橋上路，手滌瘴雲昏。
壽胡興元三首  其二 吳泳
皂蓋開藩日，黄河洗甲時。柳陰承羽葆，花氣撲旌麾。兵悍須柔止，民碞莫勝之。麥頭如得雪，來歲可休師。
壽胡興元三首  其三 吳泳
耿耿三秋別，悠悠四月餘。菊潭聞上壽，梅驛急馳書。簇蘤紅成陣，駢筵翠曳裾。封侯平四十，前路儘寬舒。
壽丞相慶七十五首  其一 吳泳
幾代貞元會，重逢上相生。閲人冰鑑浄，遇事玉衡平。日月黄扉永，風塵紫邏清。勛名兼壽考，何必會耆英。
壽丞相慶七十五首  其二 吳泳
昨夜聞宣鎖，虛皇注意深。三師分漢制，一尺瀉商霖。未白憂邊髮，仍丹報國心。黄封留壽酒，且把斗杓斟。
壽丞相慶七十五首  其三 吳泳
渤海兵戈靜，全淮版籍歸。紅繅蠶繭大，紫擘蟹螯肥。柳港添生色，榆關閟殺機。君王新御殿，莫使諫書稀。
壽丞相慶七十五首  其四 吳泳
誕日逢今日，新年勝故年。良風宜望歲，甲雨不妨田。浙米多堪糴，京交漸直錢。隆興須再見，人道魯公賢。
壽丞相慶七十五首  其五 吳泳
自闢翹材館，才隨數路求。蘭苕和露摘，橘柚带霜收。味適方調鼎，裝輕不駕舟。有懷吟未盡，獨鶴遠山頭。
和張周玉訪別 吳泳
白露下百草，年光驚易徂。郵亭人折柳，別浦雁銜蘆。社甕應藏酒，秋盤好斫鱸。賢渠陶靖節，晚歲覺迷塗。
挽李寺丞 吳泳
文獻中原舊，箕裘戶部清。官終一麾守，事歷五廷評。掛壁琴無譜，傳家硯有名。東風吹畫翣，溪上若爲情。
挽李郎中  其一 吳泳
少日聲名偉，中年學問腴。氣緣經事老，形爲愛民癯。吭引朝陽鳳，魂驚古冢狐。遺忠攄不盡，英爽射匡廬。
挽李郎中  其二 吳泳
河洛輟微響，朱張傳古心。世隨人影落，君嚮路頭尋。蔓草侵山徑，柔荑死樹林。良朋更能幾，百感集孤斟。
挽青陽俞夫人 吳泳
彼美宜家室，之媛友瑟琴。漆園歌未歇，澧浦珮還沉。懿範貽彤管，佳銘得藁砧。卧龍山下路，風雨亂愁心。
挽貴平大夫 吳泳
介介汝谿叟，青衫三十年。澹如彭澤柳，廉過石門泉。漫仕曾無意，遺文竟有傳。浮山讀書處，定跨玉蜍仙。
挽王夫人 吳泳
婉娩嫺詩畫，僮僮被典章。有齊先祭潔，薄澣展衣香。唁衛心雖切，傷周義不忘。勉哉君子正，彤管尚遺芳。
挽鄭夫人 吳泳
淑行繇真履，慈根自夙知。性情詩調適，內外禮維持。春閤青蘋亂，秋原白木悲。只今哀窈窕，手線授衣時。
挽雍處士 吳泳
折柳詩名遠，滋蘭德本深。撻禽能起孝，訓鯉只平心。半夜酒星落，千山薤露吟。芭蕉溪上水，嗚咽不堪斟。
挽游監簿  其一 吳泳
好漢三巴傑，危言九陛忠。王前留孟子，國爾念周公。日馭龍堆出，天昏虎踞雄。收聲諸老盡，銘有後谿翁。
挽游監簿  其二 吳泳
昔上金泉去，翁方玉局閒。橘中春響雹，壺裏曉行山。迂叟空扶杖，坡仙不賜環。每思生處所，壯淚爲公潸。
塞下 吳泳
黄雲連隴樹，紅日下溪榆。氈帳三千里，蜂屯十萬夫。魯芻肥廄馬，漢粟遺城狐。虎韔空涵月，犀渠半網蛛。游軍聲勃崒，巡徼語嚨胡。柳脆藩籬薄，桑乾塹壘孤。突炎將及燕，逋尾又侵烏。曲引梅花落，謠聞小麥枯。將軍金騕褭，輕俠繡蝥弧。十二營田利，知誰上此圖。
壽安宣相 吳泳
磊落堪輿氣，崢嶸社稷身。地傾曾鎮靜，天造要經綸。倉首懷公輔，中原仗老臣。綸揚申命寵，渥照午橋新。司馬還辭洛，汾陽再入秦。乾坤重拆洗，宇縣細縫紉。汰擊鯨波濁，風清虎穴塵。綠林戡大盜，紫邏息罷民。魴尾喁喁活，龍驤帖帖馴。按行光弼壘，斜岸武侯巾。究宅歌鴻雁，參謀集鳳麟。星營羅粲粲，雷轂隠轔轔。飛輓通關表，耕屯集渭濱。軍容俄再色，威令復重信。烽火閒荆楚，塵沙卷劍岷。馬騰雲隴月，士飽雪山春。來石非無傑，平江亦有人。誓功俱不再，方德信誰鄰。弓矢宜專晉，鉤膺遂錫申。鶻銜凌井鉞，龍節壓參神。衛幙論功盛，韋門送喜頻。河陽分鎮日，許國授弓辰。勳業當如此，恩榮實邁倫。一忠摩皜日，二節貫蒼旻。績偉官難報，天高德最親。丹書名澣澣，黄色喜津津。咸頌僖公柏，誰言莊氏椿。永爲民立命，長秉國之鈞。信作三朋壽，都由一字仁。東歸知不遠，香信已浮銀。
壬辰恭和御製聞喜宴詩 吳泳
清問諄諄許盡言，以書爲轍道爲軒。鑑觀萬古知成法，條析羣疑見大原。櫻苑近頒天上句，燕杯新带雨邊恩。燃藜夜取雲章讀，照乘驪珠炳若存。
乙未恭和御製聞喜宴詩 吳泳
聖學希天善牖民，風霆鼓舞氣如神。轉回姚姒文章古，作起殷周禮樂新。有限科名非究竟，無窮經術要紛綸。事君自昔無他道，不有其身是致身。
谿亭春日  其一 吳泳
不必尋芳出遠郊，八分春盡屬亭臯。漫波綠皺一溪水，暖日紅蒸千樹桃。烏遶屋簷呈卦兆，鶴窺庭戶聽離騷。靜中識得生生意，堂下蘼蕪更不耨。
谿亭春日  其二 吳泳
春事無邊著語難，得逢佳處輒停驂。河豚漸美誇梅十，芳草如屏說柳三。小韻作詩防跌宕，淺杯斟酒怕沉酣。買山那得青錢在，只欲花間結小菴。
又和洪司令春日 吳泳
房湖曾別苦吟身，兩度東風似一塵。柳外游絲難繫日，麥邊馴雉亦驚春。玄都君子皆通貴，栗里先生祇一貧。珍重龍陽賢太守，時將詩句惱陳人。
送成都添倅李微之分韻得巫字 吳泳
本住陵陽處士廬，不妨名字落青都。題輿带閣添新號，抱史還山只故吾。秀水穩宜眠夏簟，惠泉香可煮秋菰。勸君莫動騷人曲，椰葉蓪花降女巫。
湖亭酌王史君紀事并呈看花諸君子 吳泳
紅雨斑斑點嫩苔，朱輪軋軋碾輕埃。園公不作橘中隠，康節肯從花外來。鶑囀樹林添道韻，鷗分江色獻詩材。籃輿便載春歸去，誰管酴醿芍藥開。
王巽堂三十年不到湖亭丙戌春再來非舊矣用前韻以俟後遊 吳泳
庭院深深鎖綠苔，掃花無帚半塵埃。紅霞滿樹劉郎去，青子垂枝杜牧來。乍可放閒寬酒地，不能隨俗貯香材。醉翁自有山間樂，更取林霏手斫開。
老將 吳泳
一從十五長邊城，少見兵戈日太平。代馬依風都護道，飛鳶熏霧伏波營。紅雕腊軟君王賜，青兕裘輕子女情。昨夜點行新部曲，鐵衣偏奏苦寒聲。
永嘉鹿鳴宴 吳泳
人間富貴易浮沈，只有斯文無古今。義理工夫元坦易，聖賢言語不艱深。莫隨近世諸儒轍，要識開山一祖心。待得了他科舉債，梅花月下聽瑶琴。
和張亨泉宴鹿鳴 吳泳
平生湖海獨元龍，門作丹梯倚太空。還我蛾眉千頃月，借渠羊角一帆風。文隨脚跡機難活，學到源頭理自通。何代不生田表聖，諸君切在敏前功。
宣城鹿鳴宴 吳泳
儒臣簪筆典州麾，重爲江山緝舊儀。宴序古來元有禮，鹿鳴廢後更無詩。科名到手還須耐，文字當場莫好奇。更盡工歌笙一曲，明年春灑上林枝。
至日示諸甥姪 吳泳
莫風浩蕩忽吹葭，一室陽春病已差。把酒認爲天一水，見梅題作玉真花。燕常會族寧隨儉，祭則從先不尚華。過此肥冬疆事靜，亦呼槃也早還家。
題望湖亭 吳泳
祥雲宮殿半荒蕪，獨有亭基下瞰湖。水氣淼茫吞八極，地形磐礴跨三吳。一輪紅日射銅闕，數點青山浮玉壺。欲問湖邊諸澳長，長洲盜賊已平無。
和季永弟賦袁尊固海棠 吳泳
觱篥聲中氣序過，谿頭燕子又歸窠。清涵夜色花無睡，翠洗晨粧臉半酡。紅萼尚懷鄉國舊，錦心空抱客愁多。飲酣樂極翻成感，淚濕臙脂雪滿坡。
張仁溥寄游滄浪詩用韻一首非爲滄浪作也 吳泳
卉木萋萋二月寒，杏垂紅雨涕浪浪。無司花女太幽絕，有索酒郎多醉狂。弄影莫陪張子野，斷腸空憶賀橫塘。春來亦欲尋詩社，却怕詩工與道妨。
讀黄子實詩卷 吳泳
唐人漫自說金華，山谷雲孫自當家。玄色釀成真一酒，別機織出象生花。緬懷友義留巫峽，難割閨情下漢嘉。看徹一編酬未得，夜深窗月凈籠紗。
壽李雁湖  其一 吳泳
當年指李記生辰，柱史疑爲法報身。魚鳥泳飛南閣曉，風花經緯石林春。手繙萬軸談無底，胸著千年汲愈新。試看喬松霜雪後，凜然一節照時人。
壽李雁湖  其二 吳泳
自卷朝衣濯雁湖，勳名籍籍在黄樞。時聞走卒稱司馬，猶有羣兒問大蘇。赴隴尺書馳鶴板，起家萬石綰麟符。宵衣炯炯思黄髮，正藉元勳出手扶。
壽李雁湖  其三 吳泳
洶洶風濤卒未清，便提小隊按行營。一言刑省朝歌盜，單騎恩懷渤海兵。豐德自應通綠籍，長年何必飯黄精。勸公剩壓蘭英酒，爲作涪川小太平。
壽李雁湖  其四 吳泳
身駕青牛老子車，行雲來去自紓徐。精神健好充黄野，骨法清真貫玉廬。六十二年康節詠，五千餘卷玉川書。石林莫作盤居計，黄紙看看又詔除。
壽范漕  其一 吳泳
粲粲桐花昨夜風，吹香還到鹿園中。前生出處黄山谷，後代風流范蜀公。灑落一襟涵霽月，精神滿面貫晴虹。直須整頓坤維了，歸侍祥雲一朶紅。
壽范漕  其二 吳泳
自從繡紱解麒麟，一片忠誠只爲民。涪水竹枝秋送客，漢嘉火樹夜迎神。玄蜂赤螘三垂靜，白黍黄雞萬井春。儘使蜀人翻覆看，皇華禮樂只如新。
壽范漕  其三 吳泳
伏波老子縛長虬，典護蘭闈更兩秋。學問只從苗脈看，辭章不嚮語言求。俱稱脚跡門生好，無復顔行執事羞。夾袋中間富人物，更須爲國貢琳球。
壽范漕  其四 吳泳
福星一點夜堂深，藻泮花泉共照臨。歌詠春風曾點瑟，體當生意宓君琴。喬松已作參天色，寸草猶持報主心。但翼斯文扶壽脈，年年一穗爇犀沉。
客中和程丞相雪 吳泳
蕭蕭客歲澹如家，耿耿青燈凍不花。窗外曉添梅意韻，田間春透麥精華。書來頗復懷歸雁，杯散何繇覓畫蛇。明日雪晴鄉社去，辛盤隨俗點春茶。
和杜樞密雪  其一 吳泳
紫宸朝動雞人唱，一片天光接絳河。花樣繡韉衝曉去，霙鋪毬路带春多。邊無疋馬比寧地，土有遺蝗奈凍何。檠重玉龍猶未老，莫將圖畫寫披蓑。
和杜樞密雪  其二 吳泳
一自金鑾陡下坡，更無津可問明河。雲蒸黄野風寒薄，雪皎皓庭幽思多。高艷未能攀屈宋，寒灰聊復撥陰何。聚星堂上如相問，竟日長鑱對短蓑。
和趙西里賦雪 吳泳
謬守無奇只靠天，一編周易一爐烟。抽毫難出相如右，覓句敢居靈運前。酒酌山羊方餞臘，籥鳴土鼓又祈年。何時獨放扁舟往，淡月西村古柳邊。
和張仁溥賦雪 吳泳
北風聲熄南山微，誰息風雅呼於時。歌黄三章未純古，敘白一段空愛奇。臺高皆羨雨花落，簷短獨愁冰柱垂。墨客如林筆如冢，莫於詩上更題詩。
清曉踏雪送季武博 吳泳
送客陵陽第一峰，臨分莫遏順帆風。人行水驛梅花外，詩在昭亭雪界中。破屋但留黄蘗老，高風難覓紫芝翁。筍輿訪別驚回首，無數寒鴉點碧空。
嘉熙丁酉七月上澣遊大滌題住山龔沖妙艮泓軒 吳泳
舊與清泉白石盟，身閒方作洞霄行。青山延客元無鎖，碧澗流花似有情。古洞欲隨仙隠去，高岡終待鳳來鳴。道人喚我松間飲，坐拂寒雲月未生。
壽張亨泉提刑三首  其一 吳泳
蓮花峰下發源深，胸次渟涵幾古今。事苟及民須著手，文非爲道不關心。扶持世界歸儒效，轉斡天機自筆箴。主靜工夫人不識，火陽五月正根陰。
壽張亨泉提刑三首  其二 吳泳
二年煙雨漢臯亭，玉節西來照雪明。慷慨報君渾是膽，馳驅將母莫非誠。稻禾水足青疇潤，烽火宵閒紫邏清。鸞鳳莫將鷹隼看，及時須爲國家鳴。
壽張亨泉提刑三首  其三 吳泳
末學紛紛競爲人，公能康濟自家身。形軀元備人間世，肝肺盡收天下春。觀我自應知愛重，識心須會起經綸。壽觥難著皇華語，抱取峨眉月半輪。
壽崔侍郎三首  其一 吳泳
天開碧落洗雲扉，暫輟僊郎下紫微。獨有素琴隨從橐，更無侍史護朝衣。霜清潦浄榮名薄，棗熟花香道力肥。列炬照空還歲晚，明年仍傍火城歸。
壽崔侍郎三首  其二 吳泳
胸次知蟠幾監書，事隨天理只平鋪。來從京兆德星社，攬取西峨明月湖。民豈無衣須補綻，極元有柱要撐扶。欲知天授西平意，繡帽臨戎爲萬夫。
壽崔侍郎三首  其三 吳泳
小隊元戎未弭旌，羣飛鶴雁已充庭。只緣匹馬修途健，喚起三刀昨夢醒。犀麈自揮坤宇靜，鯨風不漲海波停。牛頭衮衮春無際，捻出三詩壽蜀星。
壽周提刑二首  其一 吳泳
分得濂溪一派清，皇皇仁義不貪名。金華學道行持到，禹穴題輿去就輕。一節以趨何簡易，十年不調轉光明。匡時富有經綸在，若木華邊緩轡行。
壽周提刑二首  其二 吳泳
自乞銀符守漢嘉，就持漢節問梅花。庭扉訟少閒徽棘，堰水流多漚紵麻。論擊回邪羝觸角，化銷彊暴鼠無牙。更看植杖扶犁叟，清議依前說使家。
壽史石泉二首  其一 吳泳
胸次玻瓈湛不摇，高風炯炯揭冰條。崑墟已瀉南軒派，蜀貢猶傳北斗杓。問學有源天一水，文章無盡海門潮。三灘五渡多人物，難得公家月指標。
壽史石泉二首  其二 吳泳
露洗秋容一片清，遠山高與雪爭明。賢侯元是嶽神降，上相先從佛臘生。畫戟不妨當燕寢，白囊無復到雞城。新來連日西郊雨，還作山間小太平。
壽某翁 吳泳
當日麻衣抑未猜，貴公元自有僊材。文辭敏妙真星魄，學問沈潜是聖胎。黄石授兵非有意，紅旗破賊却歸來。阿同且共玻瓈飲，源上桃花想未開。
壽范潔齋  其一 吳泳
合下金相氣質渾，更參諸老徧宗門。箕山再得顔回婿，榮國還生孔子孫。學問不趨岐路徑，文章祇好古罍尊。至今尚得詩書力，一氣清明中夜存。
壽范潔齋  其二 吳泳
青袍朝士走紅塵，公獨紉蘭結佩紳。不事王侯嫌炙手，豈除御史更呈身。寒花秋後看名節，喬木霜中見本真。吾道天寬連地大，羊溝那得繫麒麟。
壽范潔齋  其三 吳泳
瀘水風濤七載還，今年贏得在家山。臨流領客清溪上，滴露抄書翠竹間。晚計作堂應未晚，閒居成賦恐難閒。雲昏八表邊烽息，須得伊人護玉關。
壽范潔齋  其四 吳泳
憶昨薰風會面時，猶龍老子亶沖夷。忠文晚節三年過，上相生辰十日遲。內景兩篇時點檢，中庸一卷曉行持。朝來泮水鴞音好，目注西山擬壽時。
送洪司令  其一 吳泳
經年分月伴西清，又佐戎軺勇北征。下馬必能書檄草，從軍元是擅詩名。熙豐作俑能無過，元祐操舟却要平。局面既新棋勢別，消詳專在幕中評。
送洪司令  其二 吳泳
夏日曾隨別駕歸，朔風還作送公詩。行軍司馬自文采，祭酒諸生亡崛奇。國事急忙中着手，邊籌閒暇處開眉。嘉陵想已波濤落，風雨無忘泊岸時。
送梁漕東歸  其一 吳泳
四年一節蜀山間，父子重來世所艱。鏡月澄心寒吏膽，條冰濯魄映儒冠。孤清自古知誰似，遺愛于今愈耐看。歸去光明贏一着，笑渠袖手直旁觀。
送梁漕東歸  其二 吳泳
皎皎從來世不容，平平未足與言功。介言西事何妨謫，洵著權書竟是忠。祇爲邊民憂自北，卷將吾道載而東。分明自有天知己，趣檄行看騎火紅。
和張周玉峨眉山行 吳泳
搘筇更上最高峰，浮出修眉翠掃空。雪汁半消巖路口，苔衣倒掛樹林中。異禽語已非人世，香草名應繫國風。晚色漸侵衣袂冷，恍疑身在蘂珠宮。
出郊懷汪尚中代簡 吳泳
一春烟雨盡愁端，晴日郊行尚怕寒。芳草被堤風信過，雜英滿甸雪泥乾。劉郎去後花無恙，杜牧來遲春漸闌。明日爲君開社甕，莫教人倚玉欄看。
和虞滄江餞臘觀梅  其一 吳泳
買斷江天不用賒，絃琴觴詠樂無涯。年深屢見巢添鶴，春到還知未放花。時有詩情窺洛社，斷無書尺到京華。面前楊柳風來處，豪岸依然屬富家。
和虞滄江餞臘觀梅  其二 吳泳
餞歲江梅老樹邊，每逢佳處輒犁然。吟風弄月成勞績，種藥移花當貿遷。心事細評無此日，春風長健有明年。更期人日連頭去，酬此青蘋木末天。
和韻謝惠提幹約觀梅不赴 吳泳
纔看花回晚日明，停杯不飲槊空橫。羨君灑落方成趣，笑我虺隤不及盟。但向舍南窗北看，渾如林下水邊清。自來太素先羣物，枉被山礬喚作兄。
宣城勸農 吳泳
一分東作五分春，相汝耕夫更在勤。七月詩成種田法，庶人章作勸農文。祈蠶必使蠶如甕，卜稼須觀稼似雲。老守別無新治行，只將豐歲答吾君。
永嘉勸農歸舟中 吳泳
使君每愛讀豳詩，稼事艱難亦粗知。水凍未聞秧布野，年饑且喜麥生岐。坐間白叟真堪貴，眼底朱衣總是癡。趁刺畫船呼客語，春風已滿勸農旗。
贈鄉僧祖元 吳泳
挑包不住雁邊峰，萬里來參琰浙翁。刀割萬緣隨指斷，鏡磨諸漏著身空。不從貝葉鑽陳跡，只向蒲團下鈍工。結習依然銷未盡，有時詩語學琴聰。
壽鄒都大  其一 吳泳
石虹繚繞氣如雲，中有胎僊字卯神。大宅寬平春滿面，一條瑩徹玉爲人。細看火後交梨熟，不及霜中碩果新。六十二年無一事，堯夫端的是前身。
壽鄒都大  其二 吳泳
易言來復甚昭昭，須識陰陽動靜交。乾德衆賢當首畫，建炎諸老得中爻。水波已動龍難蟄，時運方清鳳合巢。會得生生無盡意，不須詹尹揲瓊茅。
壽鄒都大  其三 吳泳
梅花又是隔年看，節節光明雪照山。赤螘玄蜂邊徼外，黄雞白黍野田間。鵠頭久已書丹版，燕額仍須護玉關。獨有檀沈烟一穟，明年還遶屬車斑。
壽鄒都大  其四 吳泳
嶰竹吹香子氣分，蒼蒼有意瑞斯文。已從嵩嶽生申伯，復嚮西山壽卯君。鮐背自宜當職任，虎頭曾已策功勳。壺中日月春長在，且試犀沈一瓣薰。
端平改元陽月同弟某自南山過龍井山僧饒舌話辯才近事且以某兄弟爲坡潁當有所識因賦 吳泳
一百年前老辯才，復褰絛带下山來。松杉溜雨驚龍起，篁竹生風喚鶴回。戒行浄通林水觀，語言香落寶花臺。更看坡潁留詩處，月墮山空眼豁開。
宣城宴六縣宰 吳泳
本是詞林翰墨臣，詔書特遣牧宣城。使君只辦平平政，令尹無要赫赫名。獄苟得情須近恕，財如足用莫求贏。荻花風起江防急，秋閲應令弩手精。
寄題蔣灣效堯夫體 吳泳
剛把西湖賣與鄰，卜園新得蔣灣春。半荒亭樹景偏老，欲壓溪橋花更真。漫賦莫教詩過好，淺斟時要酒輕醇。若能會得閒中趣，便是羲皇向上人。
送范仁叟解褐西歸并簡定叟 吳泳
子館於予恰九春，臨分更欲問雲津。良心易放當持敬，精義無窮要汲新。芻狗科名應是夢，貂蟬宦業竟成塵。世間公議難磨滅，第一還須作好人。
壽安宣相  其一 吳泳
皛然老子本沖夷，起爲蒼生護北陲。邊吏皆能問司馬，市人曾不識安期。拊摩鮐背應耆艾，舒卷龍韜自崛奇。九老圖中張白後，合添同甲一篇詩。
壽安宣相  其二 吳泳
梅花又是隔年看，節節光明雪照山。百萬虎貔雙劍外，三千騋牝寸田間。鶴頭捧詔從天陛，雞舌含香趁曉班。富有春秋洪願力，宅家那得放公閒。
壽安宣相  其三 吳泳
上謂無官可報卿，延登左棘倍恩榮。勳存社稷身俱泰，志在生靈物轉輕。平蜀以前誰磊落，渡江而後獨光明。蚤令不作湘潭夢，料得中原已掃清。
壽安宣相  其四 吳泳
文俗諸儒戀局中，何曾度外看英雄。連雞縱不能資夏，捕鹿何妨暫掎戎。靜撫時機漁者得，遥觀敵運獸之窮。書生準擬浯溪石，明寫中興第一功。
用韻謝帥機惠春盤 吳泳
梅柳陰中漫寄家，閒如翠鴇立晴沙。癭藤罇內抄松子，行玉槃中揀蕨芽。猶有鄉風餐白啖，更無春夢草黄麻。郊行莫待芳菲月，花未開時好看花。
再用韻呈帥機就寄仁溥 吳泳
少學東坡頗愛奇，夜抄燈疏爇松脂。老隨年度幾絃瑟，愁怕月窺雙鬢絲。蠶市已非吾故國，菜園猶得子新詩。閒人不管東風閙，麥飯枯魚著頓炊。
病中有懷 吳泳
二年多病少佳懷，酒落杯中見影猜。青女降霜溪屋冷，白姑記日命宮災。柳州解祟祟頻作，孫子逐痁痁轉來。就使新春年運吉，鈍庚難撥馬頭開。
洪都病中口占 吳泳
去年輿疾上洪州，百感嬰懷又怕秋。病體不因衰後覺，宦情誰向死前休。乞身已晚荒三徑，葬子無期負一丘。造物儻從心所欲，樂天知命更何求。
送洪司令赴闕 吳泳
曾記嘉陵共艤舟，江風又是荻花秋。三年長別不一見，十事欲言還九休。頫聘交馳淮水濁，行程不定隴雲愁。鳳鳴已向朝陽去，飛雨殘霞濕柁樓。
寒食 吳泳
芳樹啼鶑絮亂飛，疾風吹雨送愁歸。梨花落莫還鄉夢，麥粥凄凉展墓儀。倦客忍聽谿上曲，游人猶習水邊嬉。西瞻太白家何在，擬托征鴻寄我衣。
黄漕祠堂 吳泳
古誼寥寥千載間，却從賓主得窺斑。道同元不分窮達，禮重何妨尚往還。拄杖過橋聲易識，壁紗籠墨句難攀。篝燈試取豐碑讀，名壓三犀石更頑。
徑山留贈無準 吳泳
十載京華少得閒，茲游渾似夢中山。僧行古道元無徑，雲掩重扉更不關。夜語濃時花簇簇，禪機漏處月灣灣。東坡妙喜無人識，往往神遊在世間。
試院和李湛谿韻 吳泳
呵叱星辰賦遠遊，更提水鏡著中流。讀書有眼月千里，愛士無方春九州。論及養生渾是道，時因主試却關愁。武夷不作逢溪老，亦欲臨風助擊鷗。
沔州和李長孺 吳泳
朔風吹雨濕征衣，卿月西昇伴紫微。出塞未經榆眼白，宿師先喜麥頭肥。寶刀尚可屠龍去，錦字何緣寄鴈歸。猶學騷人工索句，品題香草詠菲菲。
和洪舜俞太一宮韻 吳泳
祠事歸來夜向晨，仰瞻天宇肅無塵。缾搊金井轆轤曉，鐘撼茅山幡影春。傍水且栽梅半樹，掃簷莫使雪橫陳。柏臺近日清無酒，贏得吟詩分外新。
謝尊固送茶 吳泳
閒居早是賓儔寡，有弟山行訪鳥窠。黄卷漸成迂叟僻，朱顔不似美人酡。詩因怕事吟偏少，酒爲看花飲輒多。珍重山園芳茗餉，猶勝鄉國趙家坡。
春寒病痞痛用古砭法以磚熨之忽一夕帳煙塞滿火自下炎上焚衣被之半有感賦之 吳泳
怕寒不暇解衣眠，偪塞蒸成帳頂煙。學士磚頭因火灼，尚書履下透衾然。洞存玉性真剛漢，焚却禪身笑浪僊。收歛道心中夜坐，室虛窗白月如弦。
挽李寺丞 吳泳
世人談利析錙銖，汲義如君此道孤。無地起樓憐寇老，有園和契遺堯夫。西山別後常懷子，東國歸來已棄予。自昔祖風高挂劍，愧無佳語潤黄壚。
和洪司令九日觀閲  其一 吳泳
獵獵西風九月寒，元戎緩带撫齋壇。士腰弓箭翻雲去，人擁旌旄夾道看。振旅陣酣金柝靜，從軍詩落玉蜍乾。南山不謂無嘉節，深惜諸賢玩燕安。
和洪司令九日觀閲  其二 吳泳
劍花弓月幾秋寒，宿將凋零更不壇。師衆弗於先事戒，蒐田祇作具文看。戍還黎雅魂方定，箭洗褒斜血未乾。爲報道傍泥飲者，尹來遺汝百年安。
用晦翁十梅詩韻酬張伯脩孫子直  其一 吳泳
幽人履貞吉，采藻南澗濱。所采一物微，所思萬物春。
用晦翁十梅詩韻酬張伯脩孫子直  其二 吳泳
柳絲不禁梳，桃毳不耐雪。梅殘剪春綃，永日霏不絕。
用晦翁十梅詩韻酬張伯脩孫子直  其三 吳泳
椒榝充佩幃，孤芳處幽絕。當年老虬枝，豈爲風雨折。
用晦翁十梅詩韻酬張伯脩孫子直  其四 吳泳
最後黄香根，纖裳粲黄裏。能以色事人，空博一時喜。
用晦翁十梅詩韻酬張伯脩孫子直  其五 吳泳
看花須看神，折花莫折殘。但使花骨清，豈畏花地寒。
用晦翁十梅詩韻酬張伯脩孫子直  其六 吳泳
老瓦莫厭粗，奚童莫嫌小。及時不爲樂，頃刻芳事了。
用晦翁十梅詩韻酬張伯脩孫子直  其七 吳泳
聖涯浩無邊，人乃揭其淺。安知舍瑟中，道味益深遠。
用晦翁十梅詩韻酬張伯脩孫子直  其八 吳泳
浮名鏡邊塵，驕氣爐上雪。年來如木鷄，我肱已三折。
用晦翁十梅詩韻酬張伯脩孫子直  其九 吳泳
書消燕日長，棋遣花院寂。何羨山中人，餐霞拾橡實。
用晦翁十梅詩韻酬張伯脩孫子直  其一○ 吳泳
爲花能工詩，不如賦拙賦。珍重舂陵翁，能尋所樂處。
果山春郊即事七首  其一 吳泳
晴嵐撲撲染人衣，龢意溶溶接岸陲。春事平鋪都放着，不應祇認小桃枝。
果山春郊即事七首  其二 吳泳
梅事怱怱半雨殘，李粧羞澀尚春寒。人情只道花時好，花未開時正耐看。
果山春郊即事七首  其三 吳泳
野寺藏春不一奇，靜機還有動機隨。幽尋往往行終日，未信東風屬酒旗。
果山春郊即事七首  其四 吳泳
花含別墅無邊思，水放長渠自在流。別是一般閒富貴，田家那肯讓公侯。
果山春郊即事七首  其五 吳泳
簷花夜落曉還晴，應爲農祥一展顰。慙愧青裙南畝婦，犁頭能得幾多春。
果山春郊即事七首  其六 吳泳
官事無窮類海潮，寸腸忍使自煎炮。橐駝種樹安心法，且併閒功子細抄。
果山春郊即事七首  其七 吳泳
酒燈棋雨憶昏黄，那得佳朋話此腸。豪氣已隨煙柳折，未能除得作詩狂。
郫縣春日吟  其一 吳泳
去年春日百花斑，今歲逢春萬竹間。花靚竹香宜細看，春風不會一朝閒。